H. L. Hunley

H. L. Hunley (joskus myös CSS H. L. Hunley) oli varhainen yhdysvaltalainen sukellusvene vuodelta 1863. Se oli etelävaltioiden käytössä Yhdysvaltain sisällissodassa. Hunley oli maailman ensimmäinen sukellusvene, joka upotti toisen aluksen, kun sen kiinnittämä miina tuhosi 1 800 tonnin potkurisluupin USS Housatonicin. Samalla H. L. Hunley upposi itsekin ja vei miehistönsä mukanaan.Tieteen kuvalehti Historia 17/2013, s. 28–35

 Taustaa 
Ensimmäinen yritys rakentaa taistelukykyinen sukellusvene tapahtui vuonna 1775, kun yhdysvaltalaisen David Bushnellin rakentama Turtle yritti upottaa Britannian kuninkaallisen laivaston lippulaivan HMS Eaglen. Yritys epäonnistui, kun räjähdepanosta ei saatu kiinnittymään Eaglen kylkeen.

H. L. Hunleyn rakentamista edelsi kaksi prototyyppiä. Helmikuussa 1862 suoritettiin lähellä New Orleansia ensimmäinen koesukellus Pioneerilla. Kolmehenkisen aluksen koesukellus onnistui, mutta aluksen kehittäjät joutuivat muutamaa kuukautta myöhemmin itse upottamaan aluksensa, jotta se ei olisi jäänyt vihollisen käsiin. Toinen prototyyppi oli viisihenkinen American Diver, joka valmistui Alabamassa seuraavana vuonna. Helmikuussa 1863 suoritettu koesukellus epäonnistui. Alus upposi, mutta kaikki miehistön jäsenet pelastuivat.

 Valmistus 
pienoiskuva|H. L. Hunley. William Alexanderin piirros (1863).
Aluksen runko oli valmistettu 42 takorautalevystä. Sukellus tapahtui aluksen keulassa ja perässä olleiden vesisäiliöiden sekä aluksen kyljissä olleiden käsikäyttöisten sivuvakaimien avulla. Sivuttaisohjaus tapahtui peräsimen avulla. Alukseen oli suunniteltu yhdeksän hengen miehistö, joista kahdeksan pyäritti voimanlähteenä ollutta potkuriin liitettyä kampea. Yhdeksännen henkilön tehtävänä oli navigoida ja säätää syvyyttä. Ilmaa Hunleyssä riitti noin kahden tunnin sukellusta varten. Pinnan tuntumassa lisää ilmaa voitiin pumpata alukseen myös kahden putken kautta.

Konepaja Park and Lyons Mobilessa Alabamassa valmisti sukellusveneen keväällä 1863. Työnohjauksesta vastasivat konfederaation armeijan 21. Alabaman vapaaehtoisrykmentin pioneerit luutnantti W. A. Alexander ja G. E. Dixon. Työ tehtiin Horace Lawson Hunleyn, James McClintockin ja Baxter Watsonin tekemien piirustusten pohjalta.

Myös Fish Boatiksi kutsuttu Hunley oli kovan onnen alus. Myöhemmin H. L. Hunleyksi nimetty sukellusvene upposi kahdesti jo koematkoillaan. Ensimmäisellä kerralla alus vei mukanaan viisi ja toisella kerralla kaikki kahdeksan miehistönjäsentä. Jälkimmäisellä kerralla joukossa oli myös Horace Lawson Hunley. Hylky nostettiin. Huonoista enteistä huolimatta aluksen päällikkö, kapteeni George E. Dixon, löysi uuden vapaaehtoisen seitsenhenkisen miehistön sukellusveneen viimeiselle matkalle.

 Palvelus 
Sukellusvene lähti 17. helmikuuta 1864 suorittamaan ensimmäistä tehtäväänsä. Hunleyn keulaan oli rakennettu kiinteä, miinalla varustettu teräväkärkinen puomi (puomitorpedo), joka iskeytyi Housatonicin kylkeen. Onnistuneen iskun jälkeen Hunley peruutti pois räjäyttäen vihollislaivan kylkeen kiinnittyneen miinan mekaanisesti. Housatonic upposi viidessä minuutissa Charlestonin satamaan, jolloin viisi sen 160-henkisestä miehistöstä kuoli. 

Hunley kuitenkin upposi itsekin Charlestonin lahden suulla olevaan satamaan vieden mukanaan koko miehistön. Uppoamisen syystä ei ollut yksimielisyyttä, mutta vuonna 2017 Duken yliopiston tutkimuksen mukaan Hunley upposi, kun sen räjähtänyt torpedo aiheutti šokkiaallon, joka puolestaan puhkaisi sukullusveneessä olleiden miesten keuhkot tappaen heidät joko välittömästi tai aiheuttamalla tajuttomuuden, jonka aikana sukellusvene upposi.

 Hylky 
Hylky paikallistettiin ensimmäisen kerran vuonna 1970. Vuonna 1995 sen löysi kirjailija Clive Cusslerin johtama National Underwater and Marine Agencyn sukeltajaryhmä Charlestoninlahden suulta olevasta satamasta. Hylky nostettiin 8. elokuuta 2000 ja asetettiin näytteille Warren Lasch Conservation Centeriin Etelä-Carolinaan. Sukellusveneestä löytyneet ruumiit olivat alkuperäisissä asemissaan. Miehistön jäsenten ruumiit tunnistettiin pitkällisten DNA-tutkimusten jälkeen, minkä jälkeen heidät haudattiin sotilaallisin kunnianosoituksin 17. huhtikuuta 2004. Heidän kasvonsa on rekonstruktioitu museon kokoelmiin.

Muuta
Etelävaltioiden sotalaivojen nimen edessä oli CSS-lyhenne (”Confederate States Ship”), ja siksi H. L. Hunleytakin on usein kutsuttu nimellä CSS H. L. Hunley. Tämä nimi on kuitenkin epävirallinen, sillä virallisesti sukellusvene ei koskaan kuulunut etelävaltioiden sotalaivaston vahvuuteen. Sisällissodan aikana etelävaltioiden alueella rakennettiin useita muitakin sukellusveneitä, ja ainakin kaksi näistä teki epäonnistuneen hyökkäysyrityksen pohjoisvaltioiden sotalaivoja vastaan.

 Lähteet 

Aiheesta muualla

 Friends of the Hunley 
 Konfederaation sukellusveneitä ennen Hunleya 
 Historic Naval Ships Association - H. L. Hunley  

Luokka:Yhdysvaltain sukellusveneet
Luokka:Yhdysvaltain museolaivat
Luokka:Amerikan konfederaatio